En nes enige Suid-Afrikaanse gesin braai die Else graag by hul huis in Orewa, ’n voorstad van Auckland.
“Ons is lief vir Nieu-Seeland. Ons geniet die vryheid wat dit ons bied. Ons kinders word nie gesien as Jurie en Hestrie se kinders nie, hulle het hul eie identiteit.”
Jurie meen hier is in elk geval soveel Suid-Afrikaners wat hul tuis laat voel. “Jy vergeet skoon dat jy nie meer in jou geboorteland is nie.”
Hestrie het vir ses jaar by die Kingsway-kleuterskool gewerk. So twee weke terug het sy met ’n nuwe loopbaan begin: as eiendomsbestuurder vir ’n firma.
“Dis ’n nuwe uitdaging wat ek sover geniet. Ek het ’n wonderlike baas en is seker die rol sal nóg Suid-Afrikaners oor my pad bring.”
“Droom groot en werk vir wat jy in die lewe wil hê, niemand sal dit vir jou gee nie. Die Here moet altyd eerste wees in jou lewe en daarna kom die res,” sê Hestrie.
“Jaag jou drome en vang hulle, dit is moontlik. Moet jou nie steur aan mense se geskinder nie. Hulle soek altyd iets om oor te praat oor hul eie lewens leeg, vaal en vervelig is. Ek het met die jare geleer dat sekere mense leeus is en ander skape. ’n Leeu steur hom nie aan die opinies, die geskinder en die kritiek van die skape nie. Hy weet hy is ’n leeu! Gaan voluit en wees ’n wenner. Jy is ’n Koningskind, ’n leeu!”